Senin, 02 Juli 2012
Nasehat Bundo kanduang ka gadih Minang
Oleh : Hayatun Nismah Rumzy
Oii Upiak nan alah gadang. Kamarilah upiak malah duduak. Elok-elok juo kito badakek dakek. Eloklah kito ba ampiang ampiang, bia nak tahu dipadeh lado, nak tahu di masin garam, nak dapek paham jo mukasuik. Barundiang sapatah duo patah kato, nak masuak ka hati upiak. Dangaanlah pitaruah bundo. Upiak pacikkan arek arek dan pagang taguah taguah.
Tantangan ilmu urang basuami, pabaiak lakuan, pa elok taratik. Jikok datang suami dari jauah, sambuiklah jo muko manih, hidangkanlah minum jo makannyo. Paliekkan muko nan janiah. Karajokan jo ati nan suci. Kok barundiang samo gadang, kalamahannyo usah dibukakkan. Baa akal budi nan elok cako, tutuik dek upiak mati mati – saangok jan maangok, saangin jan buliah lalu, parik paga dianak kanduang.
Kok bilo inyo datang talambek, kok inyo indak kunjuang pulang, jan lah maupek tantangan itu. Kana lah , kok inyo sadang sansaro, ridha jo saba nan dipaliekkan. Yakinlah Upiak – urang saba kasihan Allah. Kok maraso raso – ado juo nan indak manyanangkan ati, lieklah katiko inyo sadang suko, katiko inyo sadang duduak surang. Ajaklah saketek bakucindan, sambia manyingguang jo kiasan.
Ciek lai … bundo katokan. Tantangan makanan jo minumannyo salalu handaknyo sadiokan dek upiak. Sagaleh aie minum paraguak rakungan, sabana manjadi ubek jariah palarai damam. Kok nasi jo samba alah tasaji baiak di ateh dulang atau di meja makan nan batutuik tuduang saji, saraso banalah inyo dianjuang dirumah tanggo.
Kok datang urang mananyoannyo katiko inyo sadang bajalan, bialah baduto upiak saketek – bia indak ado asuang jo pitonah nan ka manimpo. Ba ‘acaro urang dikampuang mangecekkan ” baru turun sabantako – alun jauah lai inyo pai bajalan.
Kok upiak nak pai ka pakan – mamintak izinlah dahulu bakeh inyo. Kok upiak naiak bendi – usahlah sabendi jo urang lain nan bukan dunsanak. Jiko sabendi jo urang lain basingguang kain samo kain. Ikolah pantangan urang tuo, mato palingan setan, ati palingan Allah, dek abih gali dek galitiak, hilang malu dek biaso. Kok padusi indak bamalu, jadi cacek saumua hiduik. Bak pintu indak bapasak, mudah rang maliang mamasukinyo. Bak parahu indak ba kamudi, biaso sasek dalam balayia.
Lambak nan dari pado itu, sopan dan santun tak babateh, baso jo basi tak bahinggo, bia jo laki awak bana, janlah ilang baso basi. Di pamanih muluik sarato kucindan murah juo handaknyo. Gadangkan junjungan Upiak ditangah rami, muliakan inyo dimuko rapek.
Diposkan oleh Art-Next di 13.05
Label: Pitaruah
Langganan: Poskan Komentar (Atom)
ind_Latn min_Latn zsm_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn ind_Latn